ทุนไหลเข้า-ดอลลาร์ร่วง...เงินบาทแข็ง 31.20
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

....วารุณี สิทธิถาวร
ในช่วงต้นสัปดาห์ (2327 ส.ค. 2553) เงินบาทเริ่มต้นสัปดาห์ที่ระดับ 31.52 บาทต่อเหรียญสหรัฐ อ่อนค่าลงเล็กน้อยจากช่วงปลายสัปดาห์ ก่อนเริ่มแข็งค่าขึ้นโดยมีแรงหนุนจากกระแสเงินทุนจากต่างประเทศที่คาดว่าจะยังไหลเข้าภูมิภาคและตลาดหุ้นไทยอย่างต่อเนื่อง ซึ่งยังคงเป็นปัจจัยบวกสำหรับค่าเงินบาทในช่วงนี้ 
ขณะเดียวกันในช่วงเช้าสำนักงานคณะกรรมการพัฒนาการเศรษฐกิจและสังคมแห่งชาติ หรือ สศช. รายงานตัวเลขการขยายตัวทางเศรษฐกิจ หรือจีดีพี ไตรมาส 2/2553 ออกมาดีเกินคาดที่ 9.1% ช่วยหนุนให้เงินบาทแข็งค่าแตะระดับ 31.47 บาทต่อเหรียญสหรัฐ
ขณะที่นายกรณ์ จาติกวณิช รมว.คลัง เผยเงินบาทยังมีแนวโน้มแข็งค่าต่อเนื่อง แต่ยังไม่กระทบต่อความสามารถในการแข่งขันด้านการส่งออกของประเทศ เนื่องจากสกุลเงินอื่นๆ ในภูมิภาคอยู่ในทิศทางแข็งค่าเช่นกัน อย่างไรก็ดีเงินบาทย่อตัวลงในช่วงบ่าย จากแรงขายทำกำไรระยะสั้นและการเข้าแทรกแซงจากธนาคารแห่งประเทศไทย (ธปท.) ที่มีเข้ามาเป็นระยะ 
ในช่วงกลางสัปดาห์เงินบาททรงตัวที่ระดับ 31.52 ในช่วงเช้าวันพุธก่อนมีแนวโน้มแข็งค่าขึ้นอันเป็นผลจากการร่วงลงของเงินเหรียญสหรัฐ อย่างไรก็ดีการแข็งค่าของเงินบาทเป็นอย่างค่อยเป็นค่อยไปเนื่องจากแรงขายเงินเหรียญสหรัฐจากกลุ่มผู้ส่งออกที่เริ่มเบาบางลง ประกอบกับความต้องการเงินเหรียญสหรัฐ หรือ Month End Demand ที่เริ่มกลับเข้ามาในช่วงใกล้สิ้นเดือนช่วยชะลอการแข็งค่าของเงินบาทในระดับหนึ่ง 
อย่างไรก็ดี เงินบาทเริ่มปรับแข็งค่าขึ้นอีกครั้งหลังจากการประชุมนโยบายการเงินของคณะกรรมการนโยบายการเงิน (กนง.) มีมติปรับอัตราดอกเบี้ยนโยบายขึ้นอีก 0.25% สู่ระดับ 1.75% พร้อมระบุว่าอัตราดอกเบี้ยที่แท้จริงยังอยู่ในระดับติดลบ และกระบวนการปรับอัตราดอกเบี้ยสู่ภาวะปกติยังดำเนินต่อไป ทำให้นักลงทุนมีการคาดการณ์ว่าอัตราดอกเบี้ยของไทยที่ยังอยู่ในช่วงขาขึ้นเป็นปัจจัยดึงดูดให้เงินทุนยังคงไหลเข้าสู่ภูมิภาค ซึ่งหนุนให้เงินบาทปรับแข็งค่าสู่ระดับ 31.46 บาทต่อเหรียญสหรัฐ ทำให้ธนาคารแห่งประเทศไทยมีการเข้าทำหน้าที่อย่างต่อเนื่องเพื่อชะลอการแข็งค่าของเงินบาท
ในช่วงปลายสัปดาห์ เงินบาทยังคงเดินหน้าแข็งค่า ส่วนหนึ่งเป็นผลจากเงินเหรียญสหรัฐที่ยังคงปรับตัวในทิศทางขาลง 
เงินบาทปรับแข็งค่าขึ้นทำสถิติแข็งค่าที่สุดในรอบ 28 เดือนครั้งใหม่ที่ 31.35 บาทต่อเหรียญสหรัฐ และปรับตัวขึ้นต่อเนื่องสู่ระดับ 31.30 บาทต่อเหรียญสหรัฐ หลังมีแรงขายเงินเหรียญสหรัฐเข้ามาอย่างหนาแน่น ส่วนหนึ่งเป็นผลจากการเร่งขายของผู้ส่งออกที่เกรงว่าเงินบาทจะแข็งค่าขึ้นอีก ทำให้เงินบาทมีการปรับแข็งค่าขึ้นอย่างรวดเร็ว ประกอบกับการเข้าแทรกแซงตลาดของ ธปท. ที่เริ่มชะลอลง เนื่องจากมองว่าไม่สามารถฝืนกระแสการแข็งค่าของสกุลเงินภูมิภาคและเงินบาทในช่วงนี้ได้ 
ในช่วงสัปดาห์นี้ (30 ส.ค.3 ก.ย. 2553) สายงานธุรกิจตลาดทุนมองว่าเงินบาทยังมีแนวโน้มปรับตัวในทิศทางแข็งค่า โดยยังไม่มีปัจจัยลบที่มีนัยสำคัญที่มาเปลี่ยนแปลงทิศทางของค่าเงินบาทในช่วงนี้ โดยคาดว่าเงินบาทจะปรับตัวในกรอบที่แข็งค่าขึ้นในช่วง 31.2031.50 บาทต่อเหรียญสหรัฐ หลังปรับตัวในช่วง 31.3031.65 บาทต่อเหรียญสหรัฐ ในสัปดาห์ก่อนหน้า โดยมีแรงหนุนอย่างต่อเนื่องจากกระแสเงินทุนจากต่างประเทศที่คาดว่าจะยังคงไหลเข้าสู่ตลาดหุ้นและตลาดพันธบัตรไทย ขณะเดียวกันการชะลอตัวของเศรษฐกิจสหรัฐที่ส่อเค้าชัดเจนมากขึ้นยังเป็นปัจจัยที่กระตุ้นให้นักลงทุนลดการถือครองเงินเหรียญสหรัฐ
อย่างไรก็ดี สัปดาห์นี้ต้องติดตามตัวเลขเศรษฐกิจสำคัญของสหรัฐที่จะเป็นตัวสะท้อนสถานการณ์เศรษฐกิจที่ชัดเจนมากขึ้น โดยเฉพาะข้อมูลการจ้างงานภาคเอกชน การจ้างงานนอกภาคเกษตร รวมทั้งอัตราการว่างงานที่จะประกาศในช่วงปลายสัปดาห์ ซึ่งคาดว่าจะยิ่งสะท้อนความซบเซาของตลาดแรงงานสหรัฐ ในส่วนของข้อมูลเศรษฐกิจในประเทศต้องติดตามรายงานภาวะเศรษฐกิจการเงินรายเดือนของ ธปท. ในวันอังคาร โดยเฉพาะตัวเลขการผลิตภาคอุตสาหกรรม การใช้จ่ายในประเทศ และตัวเลขการค้าระหว่างประเทศ ว่าเศรษฐกิจไทยจะมีความแข็งแกร่งพอที่จะรับมือกับการชะลอตัวของเศรษฐกิจโลกในอนาคตได้ดีเพียงใด